Αγαπητοί γονείς/κηδεμόνες, αγαπητά μου παιδιά,

Σας χαιρετώ με αγάπη και νοσταλγία Οι μέρες που περνούμε είναι πολύ δύσκολες και πρωτόγνωρες. Μένουμε σπίτι, για να προστατέψουμε τους εαυτούς μας και τους αγαπημένους μας. Με αυτό τον τρόπο αγωνιζόμαστε ενωμένοι για να σταματήσουμε την αλυσίδα της εξάπλωσης της νόσου αυτής, η οποία απειλεί όχι μόνο το νησί μας αλλά και όλη την ανθρωπότητα. Μαζί να είστε σίγουροι ΘΑ ΤΑ ΚΑΤΑΦΕΡΟΥΜΕ!!!!!!!

Τώρα που πλησιάζει και το Πάσχα, ένα αλλιώτικο Πάσχα φέτος αφού δεν θα μπορέσουμε να πάμε εκκλησία την Μεγάλη και Αγία εβδομάδα ούτε θα έχουμε την ευκαιρία να ζήσουμε από κοντά την ακολουθία των Παθών του Κυρίου μας, ας προσπαθήσουμε να νιώσουμε για λίγο έστω και μακριά από την εκκλησία το αίσθημα των ημερών. Μπορείτε να φτιάξετε μια καρτούλα με ευχές για το Πάσχα και να την χαρίσετε σε ένα αγαπημένο σας πρόσωπο. Στη γιαγιά μας ή στον παππού μας μιας και τώρα με αυτή την κατάσταση δεν μπορούμε να τους δούμε και να τους αγκαλιάσουμε. Επίσης, στα φυλλάδια Ελληνικών σας, σας έχω βάλει και δύο μικρές κατασκευές για το Πάσχα που θα μπορούσατε να δοκιμάσετε. Βάλτε της φαντασία σας και Δημιουργήστε όμορφα πασχαλινά σχέδια. Θα ήταν επίσης όμορφο να σχεδιάσετε κάτι σχετικό με την όλη κατάσταση που βιώνουμε όλες αυτές τις μέρες με το σύνθημα «Μένουμε Σπίτι».

Με τη σειρά μου θα ήθελα να ευχηθώ πάνω απ’ όλα υγεία σε εσάς παιδάκια μου, στην οικογένειά σας και σε όλα τα αγαπημένα σας πρόσωπα. Να προσέχετε τον εαυτό σας και να προσπαθείτε να περνάτε όμορφα και δημιουργικά τις μέρες αυτές που μένουμε σπίτι. Να ευχηθούμε αυτή η περιπέτεια που ζούμε να τελειώσει πολύ σύντομα και να ξανά ανταμωθούμε στο σχολείο μας, στην τάξη μας, στην αυλή μας, στα γέλια μας, στα παιχνίδια μας. Σε όλα αυτά που αφήσαμε στη μέση και μας περιμένουν να πάμε πίσω και να συνεχίσουμε από εκεί που τα αφήσαμε.

**ΚΑΛΟ ΠΑΣΧΑ**

***« ΚΑΛΗ ΑΝΑΣΤΑΣΗ! »***

**ΧΡΙΣΤΟΣ ΑΝΕΣΤΗ ΕΚ ΝΕΚΡΩΝ**

**ΘΑΝΑΤΩ ΘΑΝΑΤΟΝ ΠΑΤΗΣΑΣ**

**ΚΑΙ ΤΟΙΣ ΕΝ ΤΟΙΣ ΜΝΗΜΑΣΙ**

# **ΖΩΗΝ ΧΑΡΙΣΑΜΕΝΟΣ**







